[pic] | KOMISIA EURÓPSKYCH SPOLOČENSTIEV | Brusel, 28.6.2007 KOM(2007) 362 v konečnom znení SPRÁVA KOMISIE Výročná správa Komisie o Záručnom fonde a jeho spravovaní v roku 2006 {SEK(2007) 869} OBSAH 1. Právny základ 3 2. Stav fondu k 31. decembru 2006 3 2.1 Finančná analýza 3 2.2 Účtovná evidencia 5 2.3 Finančný výkaz Záručného fondu pred konsolidáciou k 31. decembru 2006 5 2.3.1 Súvaha Záručného fondu pred konsolidáciou 6 2.3.2 Výkaz hospodárskeho výsledku Záručného fondu pred konsolidáciou 9 3. Platby do fondu 10 3.1. Platby zo všeobecného rozpočtu počas rozpočtového roka 10 3.2. Úrok z finančnej investície likvidných aktív fondu 11 3.3. Náhrada od platobne neschopných dlžníkov 12 4. Pasíva fondu 12 4.1. Nesplatené platby 12 4.2. Úhrady EIB 12 1. Právny základ Nariadením Rady (ES, Euratom) č. 2728/94 z 31. októbra 1994 (ďalej len „nariadenie“) sa ustanovil Záručný fond pre vonkajšie opatrenia (ďalej len „fond“), z ktorého sa majú vyplácať platby veriteľom Spoločenstva v prípade platobnej neschopnosti príjemcov úverov poskytnutých alebo zaručených Spoločenstvom (Ú. v. ES L 293, 12.11.1994, s. 1). Toto nariadenie bolo zmenené a doplnené nariadením Rady (ES, Euratom) č. 1149/99 z 25. mája 1999 (Ú. v. ES L 139, 2.6.1999, s. 1), nariadením Rady (ES, Euratom) č. 2273/2004 z 22. decembra 2004 (Ú. v. EÚ L 396, 31.12.2004, s. 28) a naposledy bolo zmenené a doplnené nariadením Rady (ES, Euratom) č. 89/2007 z 30. januára 2007 (Ú. v. ES L 22, 31.1.2007, s. 1) (ďalej len „zmenené a doplnené nariadenie“). Táto posledná úprava sa uplatní 1. januára 2007. V súlade s článkom 6 tohto nariadenia Komisia poverila Európsku investičnú banku (EIB) finančnou správou fondu na základe dohody medzi Spoločenstvom a EIB podpísanej 23. novembra 1994 v Bruseli a 25. novembra 1994 v Luxemburgu (ďalej len „dohoda“). Podľa článku 8.2 tejto dohody banka musí každý rok do 1. marca zaslať Komisii správu o stave fondu a jeho spravovaní vrátane výkazu o príjmoch a výdavkoch, „výkazu o finančných výsledkoch“ a finančného výkazu fondu za predchádzajúci rok, „výkazu o finančnom stave fondu“. Ďalšie podrobnosti o správe vzťahujúcej sa na rok 2006 možno nájsť v oddiele 2 pracovného dokumentu útvarov Komisie (ďalej len „príloha“).[1] Okrem toho v článku 7 zmeneného a doplneného nariadenia sa stanovuje, aby Komisia do 31. mája nasledujúceho roka zaslala Európskemu parlamentu, Rade a Dvoru audítorov správu o stave fondu a jeho spravovaní pre každý rozpočtový rok. 2. STAV FONDU K 31. DECEMBRU 2006 2.1 Finančná analýza Stav fondu sa uvádza v súlade s Medzinárodnými štandardmi finančného výkazníctva (IFRS) ku koncu rozpočtového roka 2006. Celková výška finančných prostriedkov fondu bola 1 379 697 691,89 EUR (pozri oddiel 3 prílohy: Výkaz o finančnom stave fondu k 31. decembru 2006, ktorý poskytla EIB). Táto suma predstavuje od založenia fondu všetky: - rozpočtové platby do fondu vo výške 2 799 914 500,00 EUR; - čisté ročné zostatky z predchádzajúcich rokov vo výške 575 869 592,23 EUR; - náhrada platieb uskutočnených fondom v súvislosti s oneskorenými splátkami vo výške 575 673 913,77 EUR; - mínus poplatky EIB za spravovanie vo výške 714 719,38 EUR; zodpovedajúce platbe, ktorá sa uskutoční v roku 2007; - provízie prijaté za oneskorené úhrady v roku 2002 vo výške 5 090 662,91 EUR; - úprava v dôsledku použitia IFRS na ocenenie portfólia fondu vo výške 14 996 561,86 EUR (pozri položku „rezervy“ v pasívach súvahy Záručného fondu v oddiele 3 prílohy); - odpočítané požiadavky na čerpanie zo zdrojov fondu (477 860 856,19 EUR); - postupné splátky prebytkov vo fonde do rozpočtu (1 775 870 000,00 EUR); - a mimoriadny prevod splátky do rozpočtu uskutočnený v roku 2005 vo výške 338 831 402,07 EUR, ktorý predstavoval 9 % neuskutočnených operácií k 1. máju 2004 poskytnutých novým členským štátom (pozri oddiel 1 zmeny a doplnenia nariadenia fondu z roku 2004). Po odpočítaní položiek časového rozlíšenia v záväzkoch vo výške 743 249,38 EUR, z toho poplatkov za správu vo výške 714 719,38 EUR (úhrada EIB), celková suma čistej súvahy vo fonde k 31. decembru 2006 predstavuje 1 378 954 442,51 EUR. K 31. decembru 2006 nekryté záručné operácie pre pôžičky a úvery plus vzniknutý úrok na úveroch pre Bulharsko a Rumunsko boli vo výške 2 899 334 719,06 EUR. Keďže 1. januára 2007 sa tieto krajiny stali členmi Európskej únie, bola k tomuto dátumu na základe zmeneného a doplneného nariadenia dňa 14. februára vyplatená do rozpočtu suma vo výške 260 940 124,72 EUR. V článku 3 zmeneného a doplneného nariadenia sa vyžaduje, aby suma fondu dosiahla primeranú výšku (cieľovú sumu) stanovenú na úrovni 9 % z celkových splatných kapitálových záväzkov vyplývajúcich z každej operácie plus splatný, ale dosiaľ nezaplatený úrok. Nekryté záručné operácie pre pôžičky a úvery určené tretím krajinám[2] plus vzniknutý úrok boli preto k 31. decembru 2006 v celkovej výške 11 025 065 532,58 EUR, z čoho suma 109 809 066,54 EUR pripadla na vzniknutý úrok. Pomer medzi zdrojmi fondu vo výške 1 118 014 317,79 EUR (1 378 954 442,51 EUR – 260 940 124,72 EUR) a splatnými kapitálovými záväzkami v zmysle zmeneného a doplneného nariadenia bol 10,1 %. Keďže tento pomer je vyšší ako cieľová suma vo výške 9 %, celkové zaručené nesplatené sumy (zaokrúhlená suma vo výške 992,26 milióna EUR), v súlade s článkom 3 ods. 3 zmeneného a doplneného nariadenia z roku 2007 sa musel vykonať prevod z fondu do všeobecného rozpočtu Európskej únie. Suma, ktorá sa má previesť do rozpočtu v roku 2007 ako prebytok v predbežnom návrhu rozpočtu na rok 2008, predstavuje 125 750 000,00 EUR. 2.2 Účtovná evidencia Keďže Komisia sa rozhodla viesť účtovníctvo podľa nových účtovných pravidiel v duchu zásad IPSAS/IFRS, finančné výkazy fondu pred konsolidáciou boli vyhotovené podľa týchto zásad, ako je vysvetlené v prílohe. 2.3 Finančný výkaz Záručného fondu pred konsolidáciou k 31. decembru 2006 Celková suma v súvahe pred konsolidáciou je 1 380 797 489,49 EUR. Táto suma zahŕňa celkovú sumu fondu plus nedoplatky uhradené z fondu, úroky z omeškania platieb a ostatné položky časového rozlíšenia s cieľom vyhotoviť úplný súbor finančných výkazov fondu na konci roka, ktoré sa zahrnú do konsolidovanej súvahy. Významné zmeny vo vedení účtovníctva sú vysvetlené v poznámkach s cieľom zosúladiť číselné údaje s finančným výkazom EIB, ktorý je uvedený v prílohe (odsek 3.2). 2.3.1 Súvaha Záručného fondu pred konsolidáciou Súvaha: Aktíva (EUR) | 2006 | 2005 | Bežné aktíva | Krátkodobé pohľadávky | 1 099 797,60 | 1 227 798,12 | Iné | 1 099 797,60 | 1 227 798,12 | Krátkodobé investície | 939 964 332,03 | 1 008 639 934,02 | Portfólio AFS – náklady | 909 631 292,30 | 946 662 502,30 | Portfólio AFS – účtovné rozdiely | -7 298 412,75 | -8 860 547,41 | Portfólio AFS – úprava reálnej hodnoty | 14 654 734,60 | 46 565 266,11 | Portfólio AFS – časové rozlíšenie | 22 976 717,60 | 24 272 713,02 | Portfólio AFS – zníženie hodnoty | Peňažné prostriedky a peňažné ekvivalenty | 439 733 359,86 | 316 024 023,23 | Bežné účty | 1 158 007,44 | 1 582 089,98 | Krátkodobé vklady – nominálne | 436 500 000,00 | 313 500 000,00 | Vzniknuté úroky z krátkodobých vkladov | 2 075 352,42 | 941 933,25 | Iné peňažné ekvivalenty - náklady | Vzniknuté úroky z iných peňažných ekvivalentov | Bežné aktíva spolu | 1 380 797 489,49 | 1 325 891 755,37 | SPOLU | 1 380 797 489,49 | 1 325 891 755,37 | Súvaha : Pasíva (EUR) | 2006 | 2005 | A. VLASTNÉ IMANIE | Kapitál (Záručný fond) | 685 213 097,93 | 650 303 097,93 | Platba z rozpočtu | 559 463 097,93 | 557 573 097,93 | (prebytok, ktorý sa má zaplatiť do rozpočtu) | 125 750 000,00 | 92 730 000,00 | Rezervy | 14 996 561,86 | 46 981 944,72 | Prvé použitie – fond z precenenia na reálnu hodnotu | 341 827,26 | 416 678,61 | Zmeny reálnej hodnoty aktív AFS | 14 654 734,60 | 46 565 266,11 | Akumulovaný prebytok/deficit | 627 856 153,68 | 577 197 865,26 | Prevedené zostatky | 627 856 153,68 | 577 197 865,26 | Hospodársky výsledok za daný rozpočtový rok | 51 965 637,41 | 50 658 288,42 | Hodnota majetku spolu | 1 380 031 450,88 | 1 325 141 196,33 | B. BEŽNÉ PASÍVA | Záväzky | 766 038,61 | 750 559,04 | Iné | 766 038,61 | 750 559,04 | Bežné pasíva spolu | 766 038,61 | 750 559,04 | SPOLU | 1 380 797 489,49 | 1 325 891 755,37 | Poznámka k súvahe: - „Iné krátkodobé pohľadávky“ sa vzťahujú na sumy požiadaviek na čerpanie z fondu. Táto suma zahŕňa kapitál, úroky a sankcie, ktoré majú byť prevedené do rozpočtu Spoločenstva na základe zásahu fondu po aktivácii záruky. - Rozdiel v „akumulovanom prebytku“ vo vlastnom imaní v porovnaní s finančným stavom fondu uvedenom v odseku 3.3 prílohy je vysvetlený postupnými prevodmi požiadaviek na čerpanie a sankcií do fondu. - „Iné záväzky“ v roku 2006 zahŕňajú províziu EIB za správu, poplatky za audit, časové rozlíšenia poplatkov za audit záverečných účtov a časové rozlíšenia poplatkov za náhradu splatných EIB po úhrade sankčných poplatkov do fondu. 2.3.2 Výkaz hospodárskeho výsledku Záručného fondu pred konsolidáciou ZF – Konsolidovaný výkaz hospodárskeho výsledku (EUR) | 2006 | 2005 | Výnosy z finančných operácií | 52 981 320,04 | 51 555 876,17 | Výnosy z úrokov | Výnosy z úrokov peňažných prostriedkov a peňažných ekvivalentov | 11 443 127,48 | 6 280 520,69 | Výnosy z úrokov aktív AFS | 41 538 192,56 | 44 158 957,25 | Iné výnosy z úrokov | -88 004,16 | Kurzové zisky | 54 152,53 | Realizované zisky z predaja aktív AFS | 0,00 | 1 150 249,86 | Zrušenie straty zo zníženia hodnoty aktív AFS | Iné finančné výnosy | Náklady na finančné operácie | -1 015 682,63 | -897 587,75 | Úrokové poplatky | Úrokové poplatky pre peňažné prostriedky a peňažné ekvivalenty | Kurzové straty | -128 000,52 | Realizované straty z predaja aktív AFS | Straty zo zníženia hodnoty aktív AFS | Iné finančné poplatky | -887 682,11 | -897 587,75 | z toho: poplatky za správu | -714 719,38 | -702 497,47 | PREBYTOK Z NEPREVÁDZKOVEJ ČINNOSTI | 51 965 637,41 | 50 658 288,42 | PREBYTOK Z BEŽNEJ ČINNOSTI | Mimoriadne zisky | Mimoriadne straty | PREBYTOK Z MIMORIADNYCH POLOŽIEK | Hospodársky výsledok za DANÝ ROZPOČTOVÝ ROK | 51 965 637,41 | 50 658 288,42 | Poznámka k výkazu hospodárskeho výsledku pred konsolidáciou: - Zmena v ocenení sankcií, ktoré majú byť prijaté, spôsobila v roku 2005 úpravu týkajúcu sa „iných výnosov z úrokov“. - „Kurzové zisky“ z roku 2005 sa vzťahujú na hodnotu „iných pohľadávok”. „Iné finančné poplatky“ zahŕňajú províziu EIB zo správy, poplatky za audit, časové rozlíšenia poplatkov za audit záverečných účtov a časové rozlíšenia poplatkov za náhradu splatných EIB po úhrade nekrytých sankčných poplatkov do fondu. 3. Platby do fondu 3.1. Platby zo všeobecného rozpočtu počas rozpočtového roka Právny základ pre dotačné podmienky je opísaný v oddiele 1 prílohy. Nariadením Rady (ES) č. 2040/2000 z 26. septembra 2000 (Ú. v. ES L 244, 29.9.2000, s. 27) týkajúce sa rozpočtovej disciplíny sa povolilo zapísať do všeobecného rozpočtu rezervu na operácie týkajúce sa úverov a záruk na úvery. Táto položka, do ktorej boli v roku 2006 pridelené rozpočtové prostriedky vo výške 229 miliónov EUR, sa používa na dotovanie fondu prevodom súm do rozpočtovej položky pre platby do fondu. Rozpočtový orgán schválil v roku 2006 v súlade s právnou úpravou jeden prevod v celkovej sume 127 640 000,00 EUR na dotovanie Záručného fondu. - Prevod na základe DEC20/2006[3]: 127 640 000,00 EUR : tento prevod bol platbou do fondu v súvislosti s rozhodnutiami Rady z 22. decembra 1999, 6. novembra 2001 a 22. decembra 2004, v súlade s podmienkami stanovenými v prílohe k tomuto nariadeniu. Rozhodnutia, na ktoré sa vzťahuje tento prevod, sú uvedené v oddiele 1 prílohy. Prevod y 127 640 000,00 EUR sa vykonal na základe vyrovnávacieho mechanizmu na zúčtovanie úhrady prebytku fondu v sume 92 730 000,00 EUR. Následne sa 31. júla 2006 zaplatila do fondu čistá suma vo výške 34 910 000,00 EUR. Dňa 30. januára 2007 Rada prijala zmenu a doplnenie (pozri oddiel 1 Právneho základu), ktoré sa uplatňujú 1. januára 2007. Hlavným cieľom tejto zmeny a doplnenia je zlepšiť účinnosť využívania rozpočtových prostriedkov dotovaním fondu na základe zaznamenaných súm zaručených nesplatených pôžičiek. Podľa medziinštitucionálnej dohody medzi Európskym parlamentom, Radou a Komisiou o rozpočtovej disciplíne a riadnom finančnom hospodárení[4] sa suma, ktorá je k dispozícii na financovanie fondu, bude realizovať prostredníctvom rozpočtovej položky uvedenej v kapitole 4 (vonkajšie vzťahy), a nie prostredníctvom osobitnej rezervy, ako to bolo v minulosti.[5] 3.2. Úrok z finančnej investície likvidných aktív fondu Likvidné aktíva fondu sú investované v súlade so zásadami riadenia ustanovenými v prílohe k dohode medzi Spoločenstvom a EIB z 23. a 25. novembra 1994, zmenenou a doplnenou dodatkovou dohodou č. 1 zo 17. a 23. septembra 1996 a dodatkovou dohodou č. 2 z 26. apríla a 8. mája 2002. Dodatkovou dohodou č. 2 boli investičné zásady zmenené v roku 2002 s cieľom upraviť nadmernú likviditu, ktorá presiahla 50 % aktív fondu a obmedzila výnos fondu. V snahe zachovať tento limit, pričom aspoň jedna tretina fondu sa musí investovať v rámci krátkodobých investícií (do jedného roka), nástroje spôsobilé pre krátkodobú likviditu sa rozšírili. Teraz zahŕňajú cenné papiere s variabilným kurzom bez ohľadu na dátum ich splatnosti a cenné papiere s fixnou sadzbou s maximálne jednoročnou lehotou splatnosti bez ohľadu na ich pôvodnú lehotu splatnosti. To je preto, lebo cenné papiere s fixnou sadzbou sa uhrádzajú do výšky 100 % ich nominálnej hodnoty na konci lehoty ich platnosti, zatiaľ čo cenné papiere s variabilnou sadzbou sa môžu predať kedykoľvek za cenu približujúcu sa hodnote 100 %, bez ohľadu na čas, ktorý zostáva do ich splatnosti. Na udržanie rovnováhy medzi rôznymi nástrojmi, pri ktorých sa sleduje likvidita, najmenej 18 % (čo zodpovedá dvojnásobnej miere tvorby rezerv fondu) sa ponecháva v peňažných investíciách, najmä v bankových vkladoch. Táto nová štruktúra pomohla zlepšiť výnos fondu a zároveň sa udržala prezieravá úroveň likvidity. Na konci roka 2006 sa takmer dosiahla cieľová štruktúra portfólia tak, ako bola v roku 2005 vymedzená, t. j. rovnomerné rozdelenie investícií na 2 až 10 ročnú lehotu splatnosti. Úplné dosiahnutie je naplánované počas roka 2007. Výkonnosť portfólia bola vyššia ako referenčná hodnota (k podrobnostiam pozri prílohu v odseku 2.5.2 „Výkonnosť“). Na konci roku 2006 lepšia výkonnosť bola 6,45 základných bodov. Zoznam bánk oprávnených prijímať vklady schválili Komisia a EIB. Pôvodný zoznam sa pravidelne reviduje so zreteľom na aktuálne zmeny v hodnotení bánk. Väčšina týchto bánk je členom bezhotovostného platobného systému (v EUR). Všetky tieto banky majú hodnotenie od agentúry Moody's najmenej na úrovni stupňa A1 pre dlhodobé investície a P1 pre krátkodobé investície, alebo ekvivalentné hodnotenie od agentúry Standard & Poor's alebo agentúry Fitch. Investície realizované týmito bankami sa riadia pravidlami, ktorých cieľom je zabezpečiť vyššiu ziskovosť a vyhnúť sa koncentrácii rizika. V roku 2006 boli úroky z peňažnej hotovosti a peňažných ekvivalentov, bežných účtov fondu a cenných papierov v celkovej výške 52 981 320,04 EUR, ktoré sa delia takto: - vklady a bežné účty : 11 443 127,48 EUR; týka sa to stavu k 31. decembru 2006 vrátane úroku z bankových vkladov vo výške 10 272 574,00 EUR a zmien vo vzniknutom úroku v roku 2005 vo výške 1 133 419,17 EUR. Bežné účty boli vo výške 37 134,31 EUR a pozostávali z úroku zaznamenaného na bežných účtoch. - portfólio cenných papierov : 41 538 192,56 EUR; táto suma sa skladá z 44 781 061,69 EUR úrokov z cenných papierov a zmien vo vzniknutých úrokoch (1 295 995,14 EUR) k 31. decembru 2006. Úrok z cenných papierov je vytvorený investíciami do cenných papierov v súlade so zásadami investovania stanovenými v dohode, v ktorej sa EIB zveruje úloha správy likvidných aktív fondu. Z tejto sumy sa však musí odpočítať suma 1 946 873,99 EUR zaznamenaná v priebehu roka ako rozdiel medzi vstupnou cenou a splatenou hodnotou rozdelenou pro rata temporis počas zostávajúcej lehoty splatnosti cenných papierov na držiteľa (zodpovedajúcou zapísaniu prirážky alebo zľavy zaznamenanej vo výkaze ziskov a strát). Získané úroky sú zaznamenané vo výsledkoch rozpočtového roka. 3.3. Náhrada od platobne neschopných dlžníkov V roku 2006 sa neuskutočnila žiadna platba. Fond má získať späť sumu 1 448 433,44 USD v súvislosti s nezaplatenými sankčnými úrokmi. 4. PASÍVA FONDU 4.1. Nesplatené platby Fond nebol v roku 2006 vyzvaný na úhradu platieb z omeškania. 4.2. Úhrady EIB V druhej dodatkovej dohode k uvedenej dohode, podpísanej 26. apríla a 8. mája 2002, sa stanovuje, že dotácia banky je podmienená tým, že pri každej z tranží aktív fondu sa použijú degresívne ročné sadzby provízie, ktoré sa ich prípadne týkajú. Tieto úhrady sa vypočítajú na základe priemerných aktív fondu. Úhrada banky pre rok 2006 bola stanovená vo výške 714 719,38 EUR a bola zaznamenaná vo výkaze ziskov a strát a ako prírastky (pasíva) v súvahe. Úhrada bola vykonaná v prospech EIB vo februári 2007. [1] SEK(2007) [2] V zmenenom a doplnenom nariadení sa stanovuje, že operácie v prospech pristupujúcich kryté Záručným fondom zostávajú po dátume ich pristúpenia naďalej kryté zárukou Spoločenstiev. Od tohto dátumu však prestávajú byť vonkajšími opatreniami Spoločenstiev a sú kryté priamo všeobecným rozpočtom Európskej únie, a už nie záručným fondom. [3] SEK(2006) 646 v konečnom znení. [4] Ú. v. EÚ C139, 14.6.2006, s. 1. [5] Rozpočtová disciplína však bude zabezpečená: - pre pôžičky určené na makrofinančnú pomoc sú potrebné jednotlivé rozhodnutia Rady; - pre pôžičky Euratomu a úvery zaručené EIB Rada schvaľuje viacročné stropy.